गेंदबाजों में कुंबले सबसे सफल; जानिए भारतीय खिलाड़ियों का वेस्टइंडीज में रिकॉर्ड
India vs West Indies Records: India Team Players' Batting and Bowling Performance in West Indies वेस्टइंडीज में भारतीय गेंदबाजों में अनिल कुंबले का बोलबाला रहा है। कुंबले ने वेस्टइंडीज में 11 मैचों में 45 विकेट लिए हैं
12 जुलाई से भारतीय टीम वेस्टइंडीज दौरे का आगाज करेगी। इस दिन से दोनों टीमों के बीच दो टेस्ट मैचों की सीरीज का पहला मुकाबला शुरू होगा। भारत ने 1953 में पहली बार वेस्टइंडीज का दौरा किया था। तब से वहां दोनों टीमों के बीच 51 टेस्ट खेले जा चुके हैं।
आज की स्टोरी में हम वेस्टइंडीज के खिलाफ वेस्टइंडीज में भारत की ओर से सबसे ज्यादा रन बनाने वाले टॉप-5 बल्लेबाज और सबसे ज्यादा विकेट लेने वाले टॉप-5 गेंदबाजों के बारे में जानेंगे।
शुरुआत बल्लेबाजी से करते हैं...
सचिन तेंदुलकर और विराट कोहली भारतीय क्रिकेट के टॉप-2 बैटर के रूप में गिने जाते हैं। इंटरनेशनल क्रिकेट में रन और शतक बनाने के मामले में ये बाकियों से आगे भी हैं। लेकिन, वेस्टइंडीज के खिलाफ उनके घर में टेस्ट बैटिंग रिकॉर्ड देखें तो इनसे आगे कई नाम मौजूद हैं।
सचिन ने वेस्टइंडीज में 10 टेस्ट मैचों में 620 रन बनाए। वहीं, विराट ने वहां 9 टेस्ट में 463 रन बनाए हैं। कैरेबियाई धरती पर टॉप भारतीय बल्लेबाजों की लिस्ट में ये दोनों टॉप-5 में भी नहीं हैं। सचिन 7वें और विराट 10वें नंबर पर हैं। इस लिस्ट में राहुल द्रविड़ और सुनील गावस्कर का जलवा है।
द्रविड़ ने सबसे ज्यादा रन बनाए
वर्तमान में टीम इंडिया के हेड कोच राहुल द्रविड़ वेस्टइंडीज में सबसे ज्यादा रन बनाने वाले भारतीय हैं। द्रविड़ ने वेस्टइंडीज में खेले 17 मैचों में कुल 1,511 बनाए हैं। जबकि, सुनील गावस्कर ने 13 मैचों में 1,404 रन बनाए हैं। वीवीएस लक्ष्मण तीसरे और 1948 में वेस्टइंडीज के खिलाफ ही टेस्ट में डेब्यू करने वाले भारत के पॉली उमरीगर चौथे टॉप स्कोरर हैं। उमरीगर ने 10 मैचों में 1005 रन बनाए हैं। उमरीगर ने आगे चल कर भारतीय टीम की 8 टेस्ट मैचों में कप्तानी भी की।
एक्टिव बैटर्स में अजिंक्य रहाणे आगे 
एक्टिव बैटर्स में अजिंक्य रहाणे ने वेस्टइंडीज के खिलाफ उन्हीं के घर में सबसे ज्यादा रन बनाए हैं। उनके नाम 6 मैचों की 8 पारियों में 514 रन हैं। उनके बाद विराट कोहली का नाम आता है जिन्होंने 9 मैचों की 13 पारियों में 463 रन बनाए हैं। हालांकि, ऑलटाइम टॉप स्केरर में रहाणे नौवें और विराट दसवें नंबर पर हैं। इस सीरीज में विराट और रहाणे के पास सचिन से आगे निकलने का मौका है। मास्टर ब्लास्टर सचिन तेंदुलकर 620 रन के साथ सातवें नंबर पर है।
कुंबले वेस्टइंडीज में सबसे सफल, 2002 में जबड़े पर पट्टी लगा कर बॉलिंग की थी 
वेस्टइंडीज में भारतीय गेंदबाजों में अनिल कुंबले का बोलबाला रहा है। कुंबले ने वेस्टइंडीज में 11 मैचों में 45 विकेट लिए हैं। इसमें वह वाकया भी शामिल है जब 2002 में कुंबले ने वेस्टइंडीज के खिलाफ टूटे जबड़े पर पट्टी लगा कर बॉलिंग की थी। इस मैच में कुंबले ने 14 ओवर किए थे और उन्हें 1 विकेट मिला था।
कुंबले के बाद नंबर आता है ईशांत शर्मा का, ईशांत अभी भी एक्टिव खिलाड़ी हैं। ईशांत ने 9 मैच में 41 विकेट लिए हैं। हालांकि, ईशांत इस समय कुंबले का रिकॉर्ड नहीं तोड़ पाएंगे क्योंकि उन्हें टीम में शामिल नहीं किया गया।
स्क्वॉड में मौजूद शमी ने लिए हैं 20 विकेट 
फिलहाल भारत के स्क्वॉड में मौजूद खिलाड़ियों में वेस्टइंडीज में सबसे ज्यादा विकेट लेने वालों में मोहम्मद शमी का नाम आता है। शमी ने 6 मैचों में 20 विकेट लिए हैं। उनके बाद आर अश्विन का नाम आता है जिन्होंने 17 विकेट लिए हैं। शमी और अश्विन अगर 10 विकेट भी लेते हैं तब भी ऑल टाइम टॉप विकेट टेकर्स में नहीं आ पाएंगे।
अब देखें वेस्टइंडीज में टीम इंडिया का प्रदर्शन...
वेस्टइंडीज ने जीते ज्यादा टेस्ट, लेकिन पिछले 20 साल में भारत आगे
ओवरऑल टेस्ट में हेड टु हेड रिकॉर्ड की बात करें तो वेस्टइंडीज में भारत ने 51 में से 9 ही टेस्ट जीते हैं। हालांकि, इस सदी में भारत आगे रहा है। टीम इंडिया वेस्टइंडीज में 2002 के बाद से टेस्ट सीरीज नहीं हारी है। तब भारत को 5 मैचों की सीरीज में 1-2 से हार का सामना करना पड़ा था।
2002 के बाद टीम इंडिया ने 2006, 2011, 2016 और 2019 में 4 सीरीज खेलीं। भारत को चारों में जीत मिली। 2019 में 2 टेस्ट की सीरीज भारत ने विराट कोहली की कप्तानी में 2-0 से जीती थी।